|  |  |
| --- | --- |
| Nacionālā veselības dienesta līguma | Operatora līguma |
| uzskaites Nr. \_\_\_\_\_\_\_\_\_\_\_\_\_\_\_ | uzskaites Nr. \_\_\_\_\_\_\_\_\_\_\_\_\_\_\_\_\_\_ |

**LĪGUMS**

par datu operatora sadarbību vienotās veselības nozares elektroniskās informācijas sistēmas izmantošanā

Rīgā, *datums skatāms laika zīmogā*

 Nacionālais veselības dienests (turpmāk – Dienests), kura vārdā saskaņā ar \_\_\_\_\_\_\_\_\_\_\_\_\_\_ rīkojas \_\_\_\_\_\_\_\_\_\_\_\_\_, no vienas puses,

 un

[**Nosaukums**] (turpmāk – Operators), kura vārdā saskaņā ar \_\_\_\_\_\_\_\_\_\_\_ rīkojas \_\_\_\_\_\_\_\_\_\_\_\_\_, no otras puses,

turpmāk kopā saukti – Puses, katrs atsevišķi – Puse, pamatojoties uz:

a) Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 6.panta c. un e. punktu un 9.panta i. un j. punktu;

b) Ārstniecības likuma 78., 79. un 80.pantu;

c) Ministra kabineta 2014.gada 11.marta noteikumu Nr.134 „Noteikumi par vienoto veselības nozares elektronisko informācijas sistēmu” 12.3.apakšpunktu;

d) Ministru kabineta 2011. gada 1. februāra noteikumu Nr. 100 "Informācijas tehnoloģiju kritiskās infrastruktūras drošības pasākumu plānošanas un īstenošanas kārtība" 6.punktu un Ministru kabineta 2021. gada 6. jūlija noteikumu Nr. 508 "Kritiskās infrastruktūras, tajā skaitā Eiropas kritiskās infrastruktūras, apzināšanas, drošības pasākumu un darbības nepārtrauktības plānošanas un īstenošanas kārtība" 16.punktu;

e) veiksmīgu noteiktas Vienotās veselības nozares elektroniskās informācijas sistēmas (turpmāk - E-veselības sistēma) funkcionalitātes akcepttestēšanu un Dienesta izsniegtu apliecinājumu saskaņā ar līgumu par Vienotās veselības nozares elektroniskās informācijas sistēmas testa vides lietošanu;

f) kompetentās valsts drošības iestādes atzinumu par piekļuvi E-veselības sistēmai,

noslēdz šādu līgumu (turpmāk – Līgums):

1. **Līgumā lietotie termini**
	1. E-veselības sistēma – vienotā veselības nozares elektroniskās informācijas sistēma, kuras darbību regulē Ministra kabineta 2014.gada 11.marta noteikumi Nr.134 „Noteikumi par vienoto veselības nozares elektronisko informācijas sistēmu” (turpmāk – Noteikumi Nr.134), kuras pārzinis ir Dienests.
	2. Iestāde – ārstniecības iestāde saskaņā ar Ārstniecības likuma 1.panta trešo daļu vai aptieka, kura nodrošina recepšu zāļu un medicīnisko ierīču izsniegšanu un atbilst normatīvajos aktos noteiktajām obligātajām prasībām par aptieku darbību.
	3. Informācijas sistēma – Iestādes programmnodrošinājums un tehnisko pasākumu kopums, kas apstrādā Klasifikatorus, un ar kā starpniecību Informācijas sistēmas lietotājam - personai, kurai Iestāde ir piešķīrusi E-veselības sistēmas lietošanas tiesības, tiek nodrošināta iespēja apstrādāt personas datus un Veselības datus E-veselības sistēmā.
	4. Operators – programmatūras izstrādātājs, kas izstrādā un/vai uztur Līguma 1.3.punktā noteikto Informācijas sistēmu.
	5. Veselības dati – īpašu kategoriju personas dati par personu atbilstoši Eiropas Parlamenta un Padomes 2016. gada 27. aprīļa regulai (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula).
	6. Ierobežotas pieejamības informācija - informācija, kura ir paredzēta ierobežotam personu lokam sakarā ar darba pienākumu veikšanu un kuras izpaušana vai nozaudēšana šīs informācijas rakstura un satura dēļ apgrūtina vai var apgrūtināt iestādes darbību, nodara vai var nodarīt kaitējumu personu likumiskajām interesēm, tajā skaitā Veselības dati, personas dati un informācija, kas attiecas uz tehnisko pieslēgumu E-veselības sistēmai un tās darbināšanu.
	7. Klasifikators – E-veselības sistēmas lietots vērtību saraksts, kur katra vērtība identificējas ar unikālu identifikatoru un raksturojas ar atribūtu kopu. Līguma ietvaros izmantojamos klasifikatorus E-veselības sistēmā nosaka Dienests.
2. **Līguma priekšmets**
	1. Līgums nosaka kārtību, kādā Operators sadarbojas ar Dienestu, lai Operators nodrošinātu Iestādei (-ēm) iespēju piekļūt un apstrādāt E-veselības sistēmas datus, izmantojot Operatora izstrādātu un/vai uzturētu Informācijas sistēmu **\_\_\_\_\_\_\_\_\_\_\_\_\_\_\_\_\_\_\_\_** (*Operatora norādītās Informācijas sistēmas nosaukums*).
	2. Līguma ietvaros Dienests nodrošina Operatoram piekļuvi Klasifikatoriem, kas nepieciešami Informācijas sistēmas datu apmaiņai ar E-veselības sistēmu.
3. **PRASĪBAS Piekļuvei E-veselības sistēmai un KLASIFIKATORIEM**
	1. Dienests nodrošina piekļuvi šādām Klasifikatoru grupām:
		1. Klasifikatoriem, kas nesatur personu datus – izmantojot Dienesta tehnoloģisko risinājumu (turpmāk – Risinājums);
		2. Klasifikatoriem, kas satur personu datus – izmantojot Valsts reģionālās attīstības aģentūras Datu izplatīšanas tīklu (DIT)[[1]](#footnote-2) (turpmāk – Aģentūras Risinājums).
	2. Operators, lai piekļūtu Klasifikatoriem, pēc Līguma noslēgšanas rakstveidā iesniedz Dienestam aizpildītu veidlapu “Pieteikums klasifikatoru datu saņemšanai”, kas pieejama Dienesta tīmekļa vietnē sadaļas “Profesionāļiem” apakšsadaļā “E - veselība > Izstrādātājiem” <https://www.vmnvd.gov.lv/lv/izstradatajiem> (turpmāk – Pieteikums), nosūtot uz Līguma 4.5.3.apakšpunktā noradīto adresi, kā arī 1 (vienu) reizi gadā nosūta Dienestam aktualizētu Pieteikumu atbilstoši Līguma 4.4.9.apakšpunktam.
	3. Dienests 10 (desmit) darbdienu laikā no Pieteikuma saņemšanas brīža nosūta piekļuves rekvizītus Risinājumam Pieteikumā norādītajai Operatora kontaktpersonai.
	4. Dienests 10 (desmit) darba dienu laikā no Pieteikuma saņemšanas brīža, ja Operators ir reģistrēts kā Datu izplatīšanas tīkla (DIT) lietotājs, atbilstoši Pieteikumam piešķir Operatoram piekļuvi Aģentūras Risinājumā pieejamajiem un faktiski nepieciešamajiem Klasifikatoriem.
	5. Dienests nepiešķir/neanulē piekļuves tiesības, ja Pieteikums nesatur pilnīgu informāciju piekļuves tiesību piešķiršanai/anulēšanai.
	6. Gadījumā, ja Pieteikums ir nepilnīgs, Dienestam ir tiesības pieprasīt Operatoram Pieteikumu precizēt un iesniegt atkārtoti. Pēc precizēta Pieteikuma saņemšanas, piekļuves tiesības tiek piešķirtas vai anulētas Līguma 3.3., 3.4. un 3.5. punktā minētajā kārtībā.
	7. Dienests nepiešķir piekļuves tiesības Klasifikatoriem, ja Dienests nav izsniedzis Operatoram apliecinājumu par veiksmīgu E-veselības sistēmas noteiktas funkcionalitātes akcepttestēšanu.
4. **PUŠU SAISTĪBAS**
	1. Puses:
		1. nodrošina sadarbību un informācijas apmaiņu Līgumā noteiktajā apjomā un veidā;
		2. sniedz atbildi uz otras Puses pieprasījumiem, problēmu un incidentu pieteikumiem ne vēlāk kā 10 (desmit) darba dienu laikā no attiecīgā pieteikuma saņemšanas brīža, izņemot gadījumus, kad pieteiktās problēmas vai incidentu pieteikuma sarežģītības dēļ Pusei situācijas atrisināšanai ir nepieciešams ilgāks laiks;
		3. nodrošina ar Informācijas sistēmu, E-veselības sistēmu un Klasifikatoru izmantošanu saistītās tehniskās informācijas un piekļuves identifikācijas rekvizītu slepenības ievērošanu un neizpaušanu trešajām personām;
		4. neveic Informācijas sistēmas, E-veselības sistēmas, Risinājuma un Aģentūras Risinājuma drošības sistēmu apiešanu, bojāšanu, vai pārslodzi, kā arī E-veselības sistēmas datu vai tās daļu nelikumīgu kopēšanu.
	2. Dienests:
		1. apņemas nodrošināt Dienesta pārziņā esošā Risinājuma pieejamību 97% no E-veselības sistēmai noteiktā darba laika;
		2. izvērtējot Pieteikumu, nodrošina piekļuvi Klasifikatoriem Līguma priekšmeta izpildei Līgumā noteiktajā kārtībā;
		3. nodrošina no Informācijas sistēmas saņemtās informācijas saglabāšanu un apstrādi funkciju izpildei, kas noteiktas Līgumā, Pacientu tiesību likumā, Ārstniecības likumā, Noteikumos Nr.134 un citos Latvijas Republikas normatīvajos aktos, kas reglamentē veselības aprūpes jomu;
		4. apņemas nosūtīt informāciju par Risinājuma darbības pārtraukumiem uz Pieteikumā norādīto elektroniskā pasta adresi paziņojumiem šādos termiņos:
			1. Risinājuma darbības neplānota pārtraukuma gadījumā – nekavējoties, bet ne vēlāk kā 1 (vienas) darba dienas laikā no pārtraukuma konstatēšanas brīža;
			2. Risinājuma darbības plānota pārtraukuma gadījumā – vismaz 1 (vienu) darba dienu pirms plānotajiem darbiem, norādot datumu, laiku un plānoto pārtraukuma ilgumu;
			3. gadījumos, kad drošības apsvērumu dēļ pilnīgi vai daļēji tiek liegta vai ierobežota piekļuve Risinājumam – nekavējoties, bet ne vēlāk kā 1 (vienas) darba dienas laikā no piekļuves liegšanas brīža.
		5. nodrošina konsultācijas un problēmu pieteikumu pieņemšanu no Operatora par piekļuvi Klasifikatoriem, datu apstrādi, izmantojot Dienesta palīdzības elektroniskā pasta adresi help@eveseliba.gov.lv;
		6. nosaka ar E-veselības sistēmu un Klasifikatoriem saistīto datu apmaiņas struktūru, drošības un tehniskos standartus, informējot Operatoru par to publicēšanas vietu vai izsniedzot Operatoram pēc pieprasījuma;
		7. apņemas Līguma 4.3.1. apakšpunktā noteiktajos gadījumos nekavējoties nosūtīt paziņojumu Operatoram un Iestādei (-ēm) par minēto darbību veikšanu;
		8. apņemas informēt Operatoru par plānotajām izmaiņām E-veselības sistēmā, ja tās skar vai var ietekmēt Informācijas sistēmu.
	3. Dienesta tiesības:
		1. vienpusēji nekavējoties izbeigt līgumu vai uz laiku apturēt vai ierobežot piekļuvi Klasifikatoriem, kā arī apturēt vai ierobežot Informācijas sistēmas piekļuvi E-veselības sistēmai, ja:
			1. veikta nelikumīga personas datu, tajā skaitā Veselības datu apstrāde;
			2. pārkāpti Līguma nosacījumi;
			3. saņemts negatīvs kompetentās valsts drošības iestādes atzinums vai ieteikums par turpmāko sadarbību ar Operatoru;
			4. Dienests konstatē drošības apdraudējumu, iespējamus draudus datu drošībai (ar to saprotot – konfidencialitāti, pieejamību, integritāti), neatbilstošu Informācijas sistēmas darbību vai ielaušanās pazīmes Risinājumā, Aģentūras Risinājumā vai E-veselības sistēmā;
			5. ir apturēta vai izbeigta Operatora darbība;
			6. Operators nav saņēmis apliecinājumu Līguma 4.4.6. apakšpunktā noteiktajā kārtībā.
		2. pieprasīt veikt nepieciešamās izmaiņas Informācijas sistēmā, ja tajā konstatētas drošības ievainojamības vai apdraudējumi, kas var apdraudēt E-veselības sistēmas drošību vai personas datu, tajā skaitā Veselības datu, drošību un precizitāti;
		3. noteikt jaunas papildu drošības prasības, ja tas ir nepieciešams, lai nodrošinātu Risinājumā un/vai Aģentūras Risinājumā pieejamo datu aizsardzību un E- veselības sistēmas drošību;
		4. apturēt piekļuvi Klasifikatoriem uz laiku, kas nepieciešams Risinājumā un/vai Aģentūras Risinājumā konstatēto problēmu novēršanai vai plānoto izmaiņu un papildinājumu uzstādīšanai vai citu nepieciešamo darbu veikšanai;
		5. uzstādīt Risinājuma un/vai Aģentūras Risinājuma papildinājumus vai izmaiņas;
		6. plānot un īstenot izmaiņas piekļuves Klasifikatoru risinājumos, E-veselības sistēmā;
		7. piesaistīt trešās puses konsultāciju sniegšanai, problēmu pieteikumu risināšanai un drošības incidentu izvērtēšanai;
		8. lūgt kompetentajām iestādēm pārbaudīt Operatora spēju saglabāt ierobežotas pieejamības un klasificētu informāciju.
	4. Operators:
		1. nodrošina, ka piekļuve E-veselības sistēmai un tās datiem, Klasifikatoriem, izmantojot Informācijas sistēmu, ir iespējama tikai autorizētiem Informācijas sistēmas lietotājiem;
		2. seko līdzi informācijai, kas saņemta saskaņā ar Līguma 4.2.4.apakšpunktu, un plāno Informācijas sistēmas darbu tā, lai ievērotu plānotos Risinājuma pārtraukumus;
		3. organizē plānotos E-veselības sistēmas izmaiņu pielāgojumus Informācijas sistēmā iespējami īsākā laika posmā saskaņā ar Līguma 4.2.6.apakšpunktu, ja tie nepieciešami Iestādei;
		4. novērš Līguma 4.3.1. un 4.3.2.apakšpunktā konstatētās nepilnības un kļūdas Informācijas sistēmā iespējami īsākā laika posmā, rakstveidā informējot Dienestu par veiktajām izmaiņām;
		5. pēc Līguma 4.3.3. apakšpunktā minētā Dienesta pieprasījuma iespējami īsākā laika posmā nodrošina nepieciešamo izmaiņu veikšanu Informācijas sistēmā, rakstveidā informējot Dienestu par veiktajām izmaiņām;
		6. veic Informācijas sistēmas izmaiņu, t.sk., kas veiktas saskaņā ar Līguma 4.4.3., 4.4.4. un 4.4.5. apakšpunktā noteikto, testēšanu, lai saņemtu Dienesta izsniegtu (atjaunotu) apliecinājumu līguma par Vienotās veselības nozares elektroniskās informācijas sistēmas testa vides lietošanu noteiktajā kārtībā;
		7. pēc Dienesta pieprasījuma ne vēlāk, kā 10 (desmit) darba dienu laikā sniedz izsmeļošu skaidrojumu par iemesliem, kas kavē vai varētu kavēt Līguma 4.4.3., 4.4.4. un 4.4.5. apakšpunktā noteikto pienākumu izpildi;
		8. neveic nelikumīgas darbības ar E-veselības sistēmu. Par nelikumīgām darbībām ar E-veselības sistēmu vai tās datiem tiek uzskatīta nesankcionēta, masveida datu apstrāde, kā arī visas citas darbības, kas nav Pušu saskaņotas, tajā skaitā darbības, kas tiek izpildītas automātiski, bez Informācijas sistēmas lietotāja tiešas līdzdalības;
		9. nodrošina, ka pie Klasifikatoriem piekļūst tikai tās Iestādes, ar kurām starp Operatoru un Iestādi ir spēkā esošs līgums par Informācijas sistēmas izmantošanu/ nodrošināšanu;
		10. izmaiņu gadījumā, kā arī pēc Dienesta pieprasījuma, nekavējoties iesniedz Dienestam atjaunotu Pieteikumu, norādot aktuālo informāciju;
		11. apņemas 1 (vienu) reizi kalendārajā gadā līdz 1.martam nosūtīt Dienestam aktualizētu Pieteikumu, norādot aktuālo informāciju, Līguma 4.5.3.apakšpunktā noteiktajā kārtībā.
	5. Operatora tiesības:
		1. izmantot Klasifikatorus, lai nodrošinātu Iestādei iespēju Informācijas sistēmā veikt nepieciešamo personas datu, tajā skaitā Veselības datu apstrādi;
		2. sazināties ar Dienestu, izmantojot Dienesta palīdzības dienesta elektroniskā pasta adresi help@eveseliba.gov.lv, lai:
			1. pieteiktu konstatētās ar Klasifikatoru lietošanu un/vai Informācijas sistēmas datu apstrādi E-veselības sistēmā saistītās problēmas;
			2. konsultētos par Klasifikatoru lietošanu un/vai Informācijas sistēmas datu apstrādi E-veselības sistēmā, kā arī par plānotajām izmaiņām E-veselības sistēmā.
		3. nosūtīt parakstītu Pieteikumu uz Dienesta elektroniskā pasta adresi nvd@vmnvd.gov.lv vai uz oficiālo elektronisko adresi.
5. **Informācijas aizsardzība**
	1. Puses nedrīkst izpaust no Risinājuma/Aģentūras Risinājuma/E-veselības sistēmas un/vai Informācijas sistēmas iegūto informāciju jebkurai trešajai pusei, izņemot:
		1. Pušu darbiniekus, kuriem šī informācija ir nepieciešama, lai pildītu tiešos darba pienākumus, kuriem šī informācija izpaužama tikai gadījumā, ja konkrētā persona ir rakstveidā apņēmusies šo informāciju saglabāt un nelikumīgi neizpaust, kā arī neizpaust informāciju arī pēc darba (nodarbinātības) tiesisko attiecību izbeigšanās (parakstīta veidlapa „Apliecinājums”). Apliecinājuma veidlapa pieejama Dienesta tīmekļa vietnes sadaļas "Profesionāļiem" apakšsadaļā "E-veselība > Veidlapas" <https://www.vmnvd.gov.lv/lv/veidlapas>;
		2. normatīvajos aktos noteiktajos gadījumos uz rakstiska pieprasījuma pamata, identificējot Ierobežotas pieejamības informācijas izpaušanas laiku, saņēmēju (pārstāvi, amatpersonu), mērķi, saturu un personu, kura izpaudusi Ierobežotas pieejamības informāciju;
		3. Risinājumā/Aģentūras Risinājumā/E-veselības sistēmā vai Informācijas sistēmā atklāto problēmu aprakstu, lai veiktu problēmas identificēšanu un tās novēršanu, izņemot informāciju, kas satur personas datus, tajā skaitā Veselības datus.
	2. Puses nodrošina:
		1. informācijas konfidencialitātes un datu aizsardzības prasību ievērošanu no Pušu darbinieku, auditoru, revidentu un citu saistīto personu puses, kurām dati ir vai var būt pieejami uz līguma vai tiesiska pamata;
		2. informācijas un personas datu aizsardzības prasību ievērošanu no trešajām pusēm, kurām ir iespējams piekļūt vai pastāv iespēja piekļūt datiem.
	3. Puses apliecina, ka Ierobežotas pieejamības informācija netiks izpausta arī pēc Līguma izbeigšanās, izņemot Līguma 5.1.2. apakšpunktā noteiktajā gadījumā.
6. **Nepārvarama vara**
	1. Puses nav atbildīgas par savu saistību daļēju vai pilnīgu neizpildi, ja tas ir rezultāts tādiem notikumiem kā stihiskas nelaimes, plūdi, ugunsgrēks, karadarbība, valdības lēmumi, normatīvie akti, tiesas nolēmumi u.c., kas notikuši pēc Līguma slēgšanas un nav izraisīti ar kādas Puses nolūku un šādu notikumu seku novēršana nav iespējama ar Pušu samērīgām darbībām. Puses var vienoties arī par citu papildu apstākļu attiecināšanu nepārvaramas varas apstākļiem un lūgt to konstatēt citai kompetentai un neatkarīgai institūcijai. Nepārvaramas varas apstākļi, izņemot normatīvo aktu izmaiņas, kuras liek pilnībā vai daļēji atklāt personas datus vai tiesas nolēmumus, ar kuriem uzdots pilnībā vai daļēji atklāt konkrētas personas datus, neietekmē Pušu pienākumus aizsargāt personas datus un neatceļ atbildību par personas datu prettiesisku izpaušanu.
	2. Puse, kura atsaucas uz nepārvaramas varas apstākļiem un to attiecināšanu uz Līguma izpildi, nekavējoties par to rakstveidā informē otru Pusi, paziņojot par konkrētajiem apstākļiem, to iespējamo rašanās laiku un ietekmi uz Līguma izpildi un, ja tas ir iespējams, iesniedz kompetentas institūcijas izsniegtu dokumentu, kas apliecina minēto apstākļu iestāšanos.
	3. Puses apņemas vienoties par to, vai šādi nepārvaramas varas apstākļi traucē vai padara Līguma saistību izpildi par neiespējamu, kā arī izlemt līgumsaistību turpināšanas (vai izbeigšanas) būtiskos jautājumus.
7. **Strīdi un paziņojumi**
	1. Strīdi, kas rodas saistībā ar Līguma izpildi, tiek risināti savstarpējās sarunās. Ja sarunu rezultātā strīds netiek noregulēts, tas tiek izšķirts Latvijas Republikas tiesu instancēs Latvijas Republikas normatīvajos aktos noteiktajā kārtībā.
	2. Ar sarunām Līguma izpratnē tiek saprasts:
		1. elektroniskā sarakste;
		2. sarunas klātienē, nepieciešamības gadījumā Pusēm sastādot un parakstot attiecīgu sarunu gaitas un būtības protokolu;
		3. savstarpējā sarakste ar personisko vai drošu elektronisko parakstu parakstīta vēstule, kas nosūtīta uz Pušu juridisko adresi vai elektroniskā pasta adresi.
	3. Savstarpējās Pušu attiecības, kas netika paredzētas parakstot Līgumu, ir regulējamas saskaņā ar Latvijas Republikā spēkā esošajiem ārējiem normatīvajiem aktiem.
8. **Atbildība**
	1. Operators ir atbildīgs un apņemas atlīdzināt zaudējumus, kas radušies Dienestam vai personai, gadījumā, ja, izmantojot Informācijas sistēmu, Operators vai trešās personas nesankcionēti piekļuvušas E-veselības sistēmai vai tās datiem, Klasifikatoriem, nodarot kaitējumu ar likumu aizsargātām Dienesta vai personas tiesībām un interesēm.
9. **Līguma stāšanās spēkā, tā grozīšana vai izbeigšana**
	1. Līgums stājas spēkā no brīža, kad to ir parakstījušas abas Puses.
	2. Līgums ir noslēgts uz nenoteiktu laiku.
	3. Jebkuri grozījumi Līgumā stājas spēkā tikai tad, kad tie ir noformēti rakstveidā un tos ir parakstījusi katra no Pusēm.
	4. Līgumu var izbeigt:
		1. Pusēm par to vienojoties, noslēdzot vienošanos par Līguma izbeigšanu, izņemot Līguma 9.7. punktā noteikto;
		2. Latvijas Republikas normatīvajos aktos noteiktajos gadījumos;
		3. ja tiek pārkāptas Līguma prasības.
	5. Puse, kura vēlas izbeigt Līgumu 9.4.1.apakšpunktā noteiktajā kārtībā, 30 (trīsdesmit) darba dienas iepriekš rakstiski paziņo par to otrai Pusei, minot arī Līguma izbeigšanas iemeslu.
	6. Dienests ir tiesīgs vienpusēji izbeigt Līgumu šajā Līgumā noteiktajos gadījumos.
	7. Gadījumā, ja Operators nenodrošinās vai vairs nenodrošina Iestādei(- ēm) iespēju piekļūt un apstrādāt E-veselības sistēmas datus izmantojot Informācijas sistēmu, Operators rakstiski par to paziņo Dienestam 30 (trīsdesmit) darba dienas iepriekš, nosūtot informāciju uz Dienesta elektroniskā pasta adresi nvd@vmnvd.gov.lv vai uz oficiālo elektronisko adresi. Līgums tiek izbeigts ar datumu, kurš norādīts Operatora paziņojumā un atsevišķa vienošanās par Līguma izbeigšanu netiek slēgta.
	8. Dienests, konstatējot Līgumā noteiktos gadījumus, rakstveidā nosūta informāciju par Līguma izbeigšanu uz Operatora oficiālo elektronisko adresi vai Līguma 11.2.punktā norādīto elektroniskā pasta adresi, norādot tā izbeigšanas iemeslu. Ar minētās informācijas nosūtīšanas brīdi Līgums tiek uzskatīts par izbeigtu.
10. **Citi noteikumi**
	1. Piekļuve Klasifikatoriem ir bezmaksas.
	2. Dienests neapmaksā Operatoram ar Klasifikatoru lietošanu un/vai Informācijas sistēmas datu apstrādi E-veselības sistēmā, kā arī ar Informācijas sistēmas izstrādi un pielāgošanu saistītos izdevumus.
	3. Pušu juridiskā statusa maiņas gadījumā tiesību pārņēmējs darbojas saskaņā ar Līguma noteikumiem. Par Pušu juridiskā statusa maiņu, Puses informē viena otru, nosūtot informāciju uz Līguma 11.1. vai 11.2.punktā norādītajām elektroniskā pasta adresēm.
	4. Dienests vienpusēji var mainīt Līguma 4.2.6. apakšpunktā noteikto datu apmaiņas struktūru, drošības un tehniskos standartus, kā arī publicēšanas vietu, par to rakstveidā informējot Operatoru.
	5. Veidlapas, kas minētas Līgumā, Dienests ir tiesīgs vienpersoniski mainīt, aktuālās veidlapas ievietojot Dienesta tīmekļa vietnes sadaļā "Profesionāļiem" apakšsadaļā "E-veselība" <https://www.vmnvd.gov.lv/lv/veidlapas> un <https://www.vmnvd.gov.lv/lv/izstradatajiem>. Operatora pienākums ir regulāri pārbaudīt Dienesta mājas lapā ievietoto informāciju. Dienests tīmekļa vietnē ievietotajai informācijai pievieno norādi par to spēkā esamību. Operatora pienākums ir regulāri pārbaudīt Dienesta tīmekļa vietnē ievietoto informāciju. Dienests tīmekļa vietnē ievietotajai informācijai pievieno norādi par to spēkā esamību.
	6. Līgums ir sagatavots latviešu valodā uz 7 (septiņām) lapām elektroniska dokumenta veidā, kas parakstīts ar drošu elektronisko parakstu un satur laika zīmogu.
11. **PUŠU rekvizīti**

|  |  |
| --- | --- |
| 11.1. **Nacionālais veselības dienests**Reģ.Nr.90009649337Adrese: Cēsu iela 31 k-3,Rīga, LV-1012nvd@vmnvd.gov.lv | 11.2. **\_\_\_\_\_\_\_\_\_\_\_\_**Reģ.Nr. \_\_\_\_\_\_\_\_\_\_\_Adrese:\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |

[ ]\* [ ]\*

1. <https://viss.gov.lv/lv/Informacijai/Dokumentacija/Koplietosanas_komponentes/DIT> [↑](#footnote-ref-2)